Ny programperiode for kvoteordningen 2011-2014

- forslag til endringer og strategiske valg

Programperioden for kvoteordningen er for 3 år av gangen. Søknadsfrist for neste programperiode, 2011-2014 er 20. september 2010. I forbindelse med ny programperiode er det samtidig en gylden anledning til å foreta en intern vurdering av kvoteordningen ved UiO. Benyttes kvoteordningen ved UiO optimalt? Er det behov for tilpasninger/endringer for å møte dagens virkelighet ved UiO? Hvordan kan kvoteordningen evt. kobles tettere opp mot internasjonal strategi ved UiO?

## Kvoteordningen ved UiO

UiO har deltatt i kvoteordningen siden programmet ble opprettet i 1994. På den tiden hadde UiO 44 kvoteplasser til ca 6 studieprogram. Antall kvoteplasser ved UiO økte gradvis på 90-tallet, men har vært uendret det meste av 2000-tallet (154 kvoteplasser). Ved forrige søknadsrunde ble det innført en maksimumsgrense for antall kvoteplasser ved hver enkelt institusjon; én kvoteplass per 100 studenter ved institusjonen. Dette medførte i at de små utdanningsinstitusjonene fikk færre kvoteplasser mens de større fikk mulighet til flere, selv om antall kvoteplasser nasjonalt var uendret. UiO fikk dermed gjennomslag for økt antall kvoteplasser og er den utdanningsinstitusjonen med flest kvoteplasser.

I dag har UiO 174 kvoteplasser (av disse 28 øremerket øst og 146 til sør) som fordeles mellom 24 masterprogrammer på engelsk, ett 1-årig fagstudium i norsk og PhD programmer ved alle fakultetene bortsett fra odontologi. For liste over masterprogrammene, se <http://www.uio.no/english/studies/admission/quota-scheme/master-degrees.html>

Erfaringen ved UiO er at kvotestudenter generelt er dyktige studenter som får gode karakterer og fullfører på normert tid i større grad enn andre studentgrupper. De aller fleste gjør feltarbeid i hjemlandet og/eller skriver oppgave relatert til forhold i hjemlandet. Erfaring viser at det er studentene som er aktivt tilknyttet samarbeidsinstitusjon i hjemlandet, og som vedlikeholder denne kontakten underveis i studiene gjennom for eksempel feltarbeid som lykkes best i studiene. Det er også disse som har best forutsetning for å få jobb når de reiser hjem. Jo tettere tilknytning til hjemmeinstitusjon, jo mer vellykket fungerer kvoteordningen. Kvotestudenter på masternivå genererer midler både for studiepoengproduksjon samt mobilitetsmidler. PhD nivå blir kvotestudenter mer ansett å være en utgiftspost, da det ikke følger midler til fagmiljøene eller forskning .

## Søkermassen til kvote

Antall kvotesøkere er ekstremt høyt. Hvert år mottar UiO ca. 5.000 *Requests for Quota Application Form*. Etter siling av potensielle søkere resulterer disse i ca. 1.000 foremelle søknader (som reg. i FS). Antall kvoteplasser ledige hvert år varierer (avhengig av hvor mange som blir ferdig semesteret før og dermed frigir en kvoteplass), men i snitt tar vi opp mellom 60-70 nye kvotestudenter hvert år. Med andre ord er det kun 6-7% av søkermassen som får tilbud.

Det er naturlig at antall interesserte for kvotefinansiering vil være høyt ettersom behovet/ønsket om stipend alltid vil være gjeldene. Da kvoteopptaket er meget resurskrevende er det imidlertid viktig at vi finner gode interne rutiner som kan effektivisere opptaket. Det jobbes nå med å videreutvikle tekniske løsninger samt arbeidsrutiner som skal lette/effektivisere opptaket. Det er samtidig viktig at UiO tydeliggjør hvem som er målgruppen for kvoteordningen ved UiO, slik at UiO ikke bidrar til å skape falske forventninger hos studenter som uansett ikke vil være aktuelle. Det er her et behov for å definere tydeligere hvem som er målgruppen for kvoteordningen ved UiO.

## Målgruppen for kvoteordningen

Vilkår for rekruttering av kvotestudenter er definert i Rundskriv F-12-10. I korte trekk er målgruppen studenter som er statsborger i et av kvotelandene, har bodd i hjemlandet i minimum ett år før opptak og er tilknyttet en samarbeidsinstitusjon. Kvoteordningen gir ellers de norske institusjonene stor fleksibilitet til selv å definere hvem de ønsker å rekruttere gjennom kvoteordningen og til hvilke programmer.

Ved UiO foreligger det per i dag ingen helhetlig strategi knyttet til rekruttering av kvotestudenter. Kvotestudenter blir ved enkelte fagmiljø håndplukket gjennom samarbeidsprosjekter mens det ved andre fagmiljø er mer tilfeldig og blir sett på som en måte å rekruttere gode studenter på. UiO har heller ingen regel for hvor aktivt studenten må være tilknyttet samarbeidsinstitusjon. Er det tilstrekkelig at studenten har studert der for et par år siden eller må studenten være aktiv student, ansatt eller tilknyttet forskningsprosjekt på det tidspunkt han/hun søker kvote?

Tilføring av nye masterprogram i kvoteordningen har stort sett blitt foretatt etter ønske fra fagmiljøene med støtte fra fakultetene, og i tråd med vilkårene satt under kvoteordningen. En komplett liste over samarbeidsinstitusjoner som faller inn under kvoteordningen er ikke blitt offentliggjort da det har vært ønske om en fleksibel ordning med rom for individuelle vurderinger og tipasninger.

## Strategi 2020

I forbindelse med innføringen av Strategi 2020 ved UiO er det naturlig å se nærmere på hvordan kvoteordningen vil kunne støtte opp under UiOs internasjonale strategier og målsetninger fremover. I Rundskriv F-12-10 fremheves det også at tilknytning til institusjonell strategi vil bli vektlagt ved tildeling av kvoteplasser. I den overordnede strategiplanen Strategi 2020 står følgende:

”UiO skal være mer selektiv og målrettet i det institusjonelle samarbeidet, og prioritere langsiktig samarbeid med noen av de beste internasjonale forsknings- og utdanningsinstitusjonene. Samarbeidet med prioriterte land i andre verdensdeler skal styrkes, også med utvalgte institusjoner i sør”.

Og videre:

”Universitetet skal bidra til å styrke institusjoner og fagmiljø i utviklingsland gjennom samarbeid basert på faglig kvalitet og gjensidighet. UiO vil særlig prioritere internasjonalt samarbeid om de store globale utfordringene, i tråd med egne faglige og tverrfaglige prioriteringer”.

I lys at dette er det naturlig å vurdere hvorvidt UiO for kommende kvoteprogramperiode (som dog er kun 3 år) bør velge seg ut enkelte land/institusjoner som prioriterte partnere under kvoteordningen. Det bør også vurderes om det er enkelte studieprogram som skal prioriteres fremfor å smøre kvoteordningen bredt men tynt utover et større antall studieprogram.

## Sandwichprogrammer

Rundskriv F-12-10 stiller som krav at kvotestudenter skal tilbys gradsutdanning i Norge og at opplegget skal være av minst ett års varighet. Gradseksamen kan avlegges i Norge eller i hjemlandet. Det faglige tilbudet skal fortrinnsvis være på master eller phd-nivå. Rundskrivet vektlegger sandwichprogrammer og fellesgrader sterkere en ved tidligere programperioder:

”Felles utdanningsprogrammer med samarbeidsinstitusjoner, for eksempel i form av fellesgrader, sandwichprogrammer eller felles utdanningstilbud, vil bli prioritert”.

UiO opplever et stort behov for stipendplasser til innreisende utvekslingsstudenter fra samarbeids institusjoner hvor balansen mellom utreisende og innreisende studenter er skjev. Det kunne derfor være ønskelig å se nærmere på hvorledes kvoteordningen ved UiO kunne inkludere studenter som tar grad ved hjemmeinstitusjon og hvor studieopphold ved UiO kunne falle inn i et sandwichprogram med hjemmeinstitusjon. Det stilles krav til at opplegget er på minimum ett år, men det stilles ikke krav til at hele dette året må være i Norge. Minimumstid i Norge vil være 1 semester for å ordne alt det praktiske rundt Lånekassen, norsk personnummer, etc. Resterende periode kunne være feltarbeid/oppgaveskriving i hjemlandet.

## PhD kvote

Søknadsprosessen for kvotestudenter til PhD program er ikke optimal. Per i dag er søknadsprosessen todelt. Søkere må 1) sende inn søknad for opptak til PhD program og godkjenning av prosjektoppgave til fakultetet, og 2) søknad om kvotefinansiering til SIS innen søknadsfrist 1. desember hvert år. Søknadsfirst/prosess varierer fra fakultet til fakultet. Dette medfører at potensielle søkere i noen tilfeller søker kvotefinansiering før de i det hele tatt har søkt til fakultetet. Det er derfor veldig vanskelig for SIS å vite om PhD søker er tilknyttet et forsknings samarbeidsprosjekt og hvor interessert fagmiljøet egentlig er i søker. Ved mange tilfeller blir PhD kvotesøkere liggende på vent for tilbakemelding fra fakultetene over lang tid, før det endelig kommer frem at de ikke har søkt fakultetet/ikke er aktuelle for PhD. I mellomtiden har SIS hatt mye arbeid i forbindelse med søknadsprosessen og søker har brukt tid og penger uten at det fører frem.

Det kunne med fordel vurderes å foreta en endring av søknadsprosessen for kvotesøkere til PhD. Et forslag er at det er fakultetene som anbefaler PhD kandidater for kvotefinansiering i sluttfasen av PhD søknaden fremfor at kandidater søker direkte til SIS på egenhånd. Man kunne da åpne for kvoteopptak av PhD hvert semester (noe vi reelt gjør men ikke opplyser utad). Etter anbefaling fra fakultetene kunne SIS sende kvotesøknadsskjema til PhD kandidater fortløpende gjennom hele året (eget skjema). Fakultetene kunne få frist å sende inn lister og rangering av aktuelle kandidater innen anslagsvis 1. mai for høstsemesteret og 1. oktober for vårsemesteret.

## **Forslag til mulige endringer**:

Ut fra punktene som nevnes ovenfor foreslås det at følgende punkter vurderes for kommende kvoteprogramperiode:

1. Kvoteordningen ved UiO fortsetter som tidligere (smøres bredt utover) etter innspill fra fakultetene mht hvilke studieprogram som skal være med i kvoteordningen.

* Fakultetene bør i så fall sette opp en liste over institusjoner de ønsker å rekruttere kvotestudenter som kan gjøres tilgjengelig for potensielle søkere slik at siling av aktuelle kandidater kan gjøres mer effektivt.

1. Enkelte land/institusjoner prioriteres for kommende kvoteprogramperiode i henhold til Strategi 2020.
   * Det bør da vurderes om studenter fra disse institusjonene skal kunne søke alle/et bredere utplukk av engelskspråklige masterprogram ved UiO eller om det skal være begrensninger.
2. Enkelte studieprogram prioriteres for kommende kvoteprogramperiode i henhold til Strategi 2020 og prosess faglig prioritering.
   * Det bør da vurderes om disse programmene skal være åpne for kvotesøkere fra en bredere liste av land/samarbeidsinstitusjoner eller begrenses til samarbeidspartnere til det aktuelle fagmiljøet.
3. UiO åpner for opptak av kvotestudenter til sandwichprogrammer.
   * Det kan forslagsvis åpnes for et pilotprosjekt hvor et vist antall kvoteplasser øremerkes til studenter fra enkelte prioriterte samarbeidsinstitusjoner som en prøveordning.
4. Endring av søknadsprosessen for kvotesøkere til PhD, hvor fakultetene anbefaler kvotesøkere fremfor at studenter søkere direkte til SIS.

Det er viktig å merke seg at kvoteprogramperioden er kun for 3 år av gangen. UiO har dermed mulighet til å prøve ut en mer spisset kvoteordning mht prioriterte partnere uten at dette vil være gjeldene/forpliktende over lang tid. For neste programperiode kan det komme til å være andre/nye interessehensyn som vil være gjeldende. En fordel ved å velge ut enkelte prioriterte samarbeidsinstitusjoner og/eller studieprogram er at UiO vil kunne satse litt tyngre inn mot disse i stedet for å smøre kvoteplassene tynt utover. I et bistandsperspektiv kan det også argumenteres at effekten av kvoteordningen vil kunne være mer bærekraftig og målbar enn dersom man smører plassene tynt utover et større antall samarbeidsinstitusjoner og studieprogram.

Ulempene kan være at kvoteordningen kan bli for spisset og at man mister mangfoldet og fleksibiliteten i ordningen. Det kan også få negative ringvirkninger for fagmiljøer med samarbeidspartnere utenfor de prioriterte land/institusjoner tiltenkt i Strategi 2020 hvor kvotestudenter per i dag utgjør en viktig resurs. Dersom antallet prioriterte samarbeidsinstitusjoner blir meget begrenset kan man også tenke seg at dette vil kunne ha negativ påvirkning mht tildeling av kvoteplasser ved UiO dersom ikke strategi samtidig blir gis like betydelig vektlegging fra SIU sin side.